CELEX: E2019C0004
Language: lt
Date: 1549411200000
Title: 2019 m. vasario 6 d. ELPA priežiūros institucijos sprendimas Nr. 4/19/COL, kuriuo šimtas ketvirtą kartą iš dalies keičiamos procesinės ir materialinės valstybės pagalbos taisyklės [2019/1008]

20.6.2019   
               
               
                  LT
               
               
                  Europos Sąjungos oficialusis leidinys
               
               
                  L 163/110
               
            
         ELPA PRIEŽIŪROS INSTITUCIJOS SPRENDIMAS Nr. 4/19/COL
         2019 m. vasario 6 d.
         kuriuo šimtas ketvirtą kartą iš dalies keičiamos procesinės ir materialinės valstybės pagalbos taisyklės [2019/1008]
         ELPA PRIEŽIŪROS INSTITUCIJA (toliau – Institucija),
         atsižvelgdama į:
         Europos ekonominės erdvės susitarimą (toliau – EEE susitarimas), ypač į jo 61–63 straipsnius ir 26 protokolą,
         ELPA valstybių susitarimą dėl Priežiūros institucijos ir Teisingumo Teismo įsteigimo (toliau – Susitarimas dėl Priežiūros institucijos ir Teismo), ypač į jo 24 straipsnį ir 5 straipsnio 2 dalies b punktą,
         kadangi:
         pagal Susitarimo dėl Priežiūros institucijos ir Teismo 24 straipsnį Institucija įgyvendina EEE susitarimo nuostatas dėl valstybės pagalbos;
         pagal Susitarimo dėl Priežiūros institucijos ir Teismo 5 straipsnio 2 dalies b punktą Institucija skelbia pranešimus arba gaires dėl EEE susitarime nagrinėjamų klausimų, jei tai aiškiai numatyta tame susitarime arba Susitarime dėl Priežiūros institucijos ir Teismo arba jei Institucija mano, kad to reikia;
         ELPA priežiūros institucijos valstybės pagalbos gairių skyrius apie trumpalaikį eksporto kredito draudimą (1) nustojo galioti 2018 m. gruodžio 31 d.;
         tas skyrius atitiko Europos Komisijos (toliau – Komisija) komunikatą valstybėms narėms dėl Sutarties dėl Europos Sąjungos veikimo 107 ir 108 straipsnių taikymo trumpalaikiam eksporto kredito draudimui (2), kuris taip pat turėjo nustoti galioti 2018 m. gruodžio 31 d.;
         2018 m. gruodžio 19 d. Komisija paskelbė Komunikatą valstybėms narėms dėl Komunikato dėl Sutarties dėl Europos Sąjungos veikimo 107 ir 108 straipsnių taikymo trumpalaikiam eksporto kredito draudimui pratęsimo iki 2020 m. gruodžio 31 d. (3);
         pratęsimą Komisija patvirtino atsižvelgdama į poreikį užtikrinti tęstinumą ir teisinį tikrumą vertinant valstybės pagalbą trumpalaikio eksporto kredito draudimo srityje. Pratęsiant šių gairių galiojimą jų galiojimo pabaigos data taip pat buvo suderinta su daugumos kitų valstybės pagalbos gairių, priimtų įgyvendinant valstybės pagalbos modernizavimo programą, galiojimo pabaigos datomis. Be to, kadangi trūko draudimo ir perdraudimo pajėgumų eksportui į Graikiją apdrausti, Komisija nusprendė pratęsti laikino Graikijos pašalinimo iš parduotinos rizikos šalių sąrašo galiojimą iki 2019 m. gruodžio 31 d.;
         laikantis EEE susitarimo 1 straipsnyje nustatyto vientisumo tikslo, reikia užtikrinti, kad EEE valstybės pagalbos taisyklės būtų vienodai taikomos visoje Europos ekonominėje erdvėje. Siekiant užtikrinti nuoseklų požiūrį visose valstybės pagalbos priemonėse, atsižvelgiant į poreikį užtikrinti tęstinumą ir teisinį tikrumą vertinant valstybės pagalbą trumpalaikio eksporto kredito draudimo srityje, taip pat siekiant užtikrinti vienodą valstybės pagalbos taisyklių taikymą visoje Europos ekonominėje erdvėje, Institucijos valstybės pagalbos gairių skyrius apie trumpalaikį eksporto kredito draudimą turėtų būti iš naujo priimtas,
         pasikonsultavusi su Europos Komisija,
         pasikonsultavusi su ELPA valstybėmis,
         PRIĖMĖ ŠĮ SPRENDIMĄ:
         
            1 straipsnis
            Institucijos valstybės pagalbos gairių skyrius apie trumpalaikį eksporto kredito draudimą yra iš naujo priimamas nuo 2019 m. sausio 1 d. su šiais pakeitimais:
            
                        —
                     
                     
                        ELPA priežiūros institucijos valstybės pagalbos gairių skyriaus apie trumpalaikį eksporto kredito draudimą 40 punkto pirmas sakinys išdėstomas taip:
                        
                           „40) Institucija šiose gairėse išdėstytus principus taikys iki 2020 m. gruodžio 31 d.“
                        
                     
                  
                        —
                     
                     
                        Graikija bus laikinai pašalinta iš parduotinos rizikos šalių sąrašo, pateikto ELPA priežiūros institucijos valstybės pagalbos gairių skyriaus apie trumpalaikį eksporto kredito draudimą priedėlyje, iki 2019 m. gruodžio 31 d.
                     
                  
         
            2 straipsnis
            Šio sprendimo tekstas autentiškas tik anglų kalba.
         
         
            Priimta Briuselyje 2019 m. vasario 6 d.
            
               
                  ELPA priežiūros institucijos vardu
               
               Bente ANGELL-HANSEN
               
                  Pirmininkė
               
               
                  Atsakingoji kolegijos narė
               
               Frank J. BÜCHEL
               
                  Kolegijos narys
               
               Högni KRISTJÁNSSON
               
                  Kolegijos narys
               
               Carsten ZATSCHLER
               
                  Už teisinius ir vykdomuosius reikalus atsakingas direktorius, kontrasignuojantis sprendimą
               
            
         
         
            (1)  OL L 343, 2013 12 19, p. 54 ir EEE priedas Nr. 71, 2013 12 19, p. 1, 40 punktas.
         
            (2)  OL C 392, 2012 12 19, p. 1, 40 punktas.
         
            (3)  OL C 457, 2018 12 19, p. 9.